กอ.รมน.ประณามเหตุการณ์ระเบิดทหารปัตตานี ระบุเลื่อนชั้นยศทหารพลีชีพ ดูแลบาดเจ็บเต็มที่
วันนี้ (19 มิ.ย.2560) เวลา 15.30 น. ที่ศูนย์ประชาสัมพันธ์ กองอำนวยการรักษาความมั่นคงภายในภาค 4 ส่วนหน้า ต.เขาตูม อ.ยะรัง จ.ปัตตานี พ.อ.ปราโมทย์ พรหมอินทร์ โฆษกกองอำนวยการรักษาความมั่นคงภายในภาค 4 ส่วนหน้า พร้อมทั้ง พ.อ.ยุทธนาม เพชรม่วง รองโฆษกกองอำนวยการรักษาความมั่นคงภายในภาค 4 ส่วนหน้า ได้แถลงชี้แจงความคืบหน้ากรณีเหตุการณ์คนร้ายลอบวางระเบิดเจ้าหน้าที่ทหาร ชป.ร้อย 15324 ฉก.ปัตตานี 25 จำนวน 10 นาย เป็นเหตุให้เจ้าหน้าที่ทหารพลีชีพ 6 นาย และได้รับบาดเจ็บ 4 นาย เหตุเกิดที่ถนนเข้าอ่างเก็บน้ำ บ้านชะมา หมู่ที่ 3 อ.ทุ่งยางแดง จ.ปัตตานี 
จากกรณีดังกล่าว พล.อ.เฉลิมชัย สิทธิสาท ผบ.ทบ. และ พล.ท.ปิยวัฒน์ นาควานิช แม่ทัพภาคที่ 4 ขอแสดงความเสียใจต่อครอบครัวทหารหาญ ซึ่งปฏิบัติหน้าที่อย่างเต็มกำลังความสามารถและทุ่มเทอย่างสมเกียรติและทุ่มเทปฏิบัติหน้าที่ได้อย่างสมเกียรติ สมศักดิ์ศรี ชายชาติทหารที่เสียสละแม้ชีวิตตน โดยภาพข่าวที่เกิดขึ้นกลุ่มผู้ก่อเหตุรุนแรงจะก่อเหตุในห้วง 10 วันสุดท้ายของเดือนรอมฎอน ทำให้กำลังพลดังกล่าวเข้าลาดตระเวนเพื่อปกป้องชีวิตและทรัพย์สินของพี่น้องประชาชน ตลอดจนอำนวยความสะดวกในการประกอบพิธีทางศาสนา เพื่อปกปักษ์รักษาดูแลความสงบความสุขของพี่น้องประชาชนในพื้นที่ การปฏิบัติหน้าที่ดังกล่าวจึงเป็นการปฏิบัติที่เสียสละความสุขส่วนตนและเสียสละได้ แม้ชีวิตสมควรที่ได้รับการยกย่องให้เป็นวีรชนผู้กล้าหาญของชาติ 
พล.ท.ปิยวัฒน์ นาควานิช แม่ทัพภาคที่ 4 ได้สั่งการให้ดูแลเรื่องสิทธิของกำลังพลทุกนายสมกับที่ได้เสียสละอย่างสูงสุดเพื่อชาติ รวมถึงการดูแลสวัสดิการและครอบครัวของวีรชนผู้เสียชีวิตตามสิทธิที่ได้รับอย่างเต็มที่ โดยกำลังพลที่เสียชีวิตจะได้ปูนบำเหน็จเลื่อนชั้นเงินเดือนเป็นกรณีพิเศษ 8 ขั้น โดย จ.ส.อ.สมปราถ ศรีวาจา เลื่อนชั้นยศเป็นชั้นยศพันเอก (พิเศษ) ได้รับเงินดูแลจากทางกองทัพกว่า 3ล้านบาทเศษ ส่วนน้องๆ พลทหารทั้ง 5 นาย ได้รับการเลื่อนชั้นยศเป็น จ.ส.อ. ได้รับค่าตอบแทนประมาณ 2 ล้านบาท ซึ่งขณะนี้ผู้ได้รับบาดเจ็บทั้ง 4 นาย อาการขณะนี้อยู่ในขั้นปลอดภัย และได้สั่งการให้หน่วยงานที่เกี่ยวข้องเร่งดำเนินการรวบรวมพยานหลักฐานทางนิติวิทยาศาสตร์ในที่เกิดเหตุและงานด้านการข่าว เพื่อติดตามผู้กระทำความผิดมาลงโทษอย่างเร่งด่วนและให้เพิ่มมาตรการรักษาความปลอดภัยในพื้นที่ เพื่อความปลอดภัยของพี่น้องประชาชน การกระทำของกลุ่มผู้ก่อเหตุรุนแรงดังกล่าวเป็นการกระทำที่มุ่งหวังสร้างความเดือดร้อน วุ่นวายให้กับพี่น้องประชาชน โดยไม่คำนึงถึงผลกระทบที่จะเกิดขึ้นกับการประกอบศาสนกิจของพี่น้องชาวมุสลิม ในห้วงเดือนรอมฎอนอันประเสริฐ และไม่คำนึงถึงสิ่งที่ผู้นำศาสนาได้ออกแถลงการณ์ยุติความรุนแรงในห้วงเดือนอันประเสริฐ ที่ทุกคนควรปฏิบัติคุณงามความดี บุคคลเหล่านี้ เป็นบุคคลสุดโต่งที่คงไม่ได้เห็นแม้แต่กลิ่นไอของสวรรค ทั้งนี้ ขอให้พี่น้องประชาชนซึ่งเป็นส่วนสำคัญอย่างยิ่งในการแจ้งเบาะแส ข้อมูลข่าวสารความเคลื่อนไหวของกลุ่มผู้ก่อเหตุรุนแรงผ่านสายด่วน 1341 ตลอด 24 ชั่วโมง